Det er ikke mange solskinshistorier, der bliver fortalt om Nordic Medicare-klinikkerne i Pandrup og Thisted i disse dage. Begge steder bliver der meldt om lange ventetider, mangel på læger og alvorlige fejl under konsultationer. Senest i klinikken i Thisted, hvor en af de ansatte læger, Eskild Boeskov, onsdag meddelte, at han sagde op i protest mod arbejdspresset, som han frygtede ville ende med at gå ud over patientsikkerheden. Men den kritik forstår administrerende direktør for Nordic Medicare, Christian Riewerts Eriksen, ikke. - Vi har stået i ekstraordniær situation. I maj er der en lægeklinik i Thisted, der lukker, så 1500 patienter pludselig står uden læge. Derfor er vi nødt til at træde til og tage imod de her patienter, simpelthen fordi vi føler et samfundsansvar, og det gør, at vi blive ekstra pressede i den her periode, hvor det står på. Men vi har fået ansat mere personale, som begynder i klinikken efter sommerferien, forklarer Christian Riewerts Eriksen til TV2 Nord. Han mener ikke, at de nu i alt 4800 patienter i klinikken i Thisted har grund til at føle sig utrygge. - Det er klart, at vi har rigtig tralvt lige nu. Vi er gået fra 3300 patienter til 4800, men de kan føle sig trygge, fordi alle akutte patienter kommer til samme dag. Og ellers er der nogle, der venter tre-fem dage på at komme til, siger Christian Riewerts Eriksen. En ny konsultationssygeplejerske og en ny speciallæge inden for almen medicin er på vej til Thisted, lover direktøren. For mere personale er den eneste løsning på den nye situation, der er opstået i klinikken. - Vi har en rekrutteringsenhed i Nordic Medicare, som har formået lynhurtigt at sikre, at der kommer nyt personale, som kan starte efter sommerferien. Det er vi stolte af, at vi har fået gjort så hurtigt. Men det er klart, at det giver nogle få travle måneder i klinikken inden da. Til gengæld er vi sikre på, at det er nok til at håndtere de nye patienter, siger Christian Riwerts Eriksen. Se hele interviewet her:

Referat:
Patienterne kan sagtens føle sig trygge på klinikken i Thisted, mener direktør for Nordic Medicare, efter klinikken fik 1500 nye patienter i maj. Se hele interviewet her.